
    I.

     

     

    Kada sam se rodio, jedan je od propalih

Anđela koji žive u sjeni rekao:

Carlos, idi! Budi gaucho u životu.
Carlos Drummond de Andrade

  
    RIO NEGRO

     

    Na 87. strani Oxfordovog atlasa

našao sam običnom olovkom ucrtanu rutu putovanja

    koje sam davno planirao i zaboravio.

Zakrivljena strelica u ušće Amazone i krug oko Belema,

    Tocantins, linija preko Rio Pará na Ilha dos Macacos,

Antônio Lemos;

    zatim olovka prati rijeku uzvodno:

Parauaquara, Santarem, Terra Santa, Ita-

    Piranga, Sâo Jóse, Manaus, Arcuipélago de

las Anavilhanas, Tauapeçaçu, Moura.

    I zaokruženo, s malom strelicom

unutar kruga: Rio Negro. Rio Negro.

  
    PLUĆA PUNA ZRAKA

     

    ova brda

crna uspravna

pluća puna zraka

    noćni oblaci

crnosivi mliječni

naklonjeni zlu poput Baltika

    uzmi ova svjetla

i nebodere i tragove čovjeka

neka ostane samo Krist – svjetionik

    u krugu oštrih brda

zabijenih u nebo poput ledenjaka

svijet kišnih šuma – kakva avantura!

  
    NAKON ŠTO SAM SPUSTIO TELEFON

     

    vidim te: otvaraš dvostruka vrata

koja vode na terasu i sjediš

u stolici okrenuta borovima

djeca slažu tvrđavu od kocki

na četvrtini deke

kling, dižeš šalicu s kavom

    skoro je noć: zvijezde su vani

dječak ti trči u krilo i govori

“volio bih vidjeti što imamo tamo gore”

zajedno čekate da mu se smiri srce

puhnuo je vjetar i misliš o džemperu

taktak, muhe se zabijaju u lampu

  
    U KRUGOVIMA

     

    čovjek hoda mirnije prema noći

koji u svom srcu nosi mnoge ponoći
Edwin Rolfe

     

    katkad mi se čini da živim posuđeno vrijeme

moji prijatelji mrtvi rasuti po grobljima

izbrisani s ploče nijedan nije dohvatio tridesetu

ti ljudi s kojima sam dijelio kruh

spavao u istim bunkerima hodao kroz istu

travu i noć penjao se na tenkovima i padao

licem u zemlju pritisnut mecima i granatama

(o slatka mirna zemljo koja poznaješ naše molitve)

njihovi duhovi sada dolaze u posljednjim glasovima:

ima li još soka? pita jedan koji će poginuti napadajući

čuvaj mi brata kaže drugi koga će ubiti tenk

treći se pokušava sjetiti tko je i odakle dolazi

dok mu se mozak polako gasi (pogođen je u glavu)

što ima tamo? pita četvrti i steže čašu bevande

pogleda uprtog u brda u kojima ga čeka zasjeda

a peti šuti ali njegove oči mogu reći:

smrt.

    kojiput mi se čini da sam prekinuo lanac

probudim se u noći bez zraka kroz

otvoreni prozor šumi četrnaest katova

(iz drvenih sanduka penje se miris spaljenog mesa)

Krist Iskupitelj je uvijek svježa rana u crnim oblacima

električne krijesnice jurcaju i proklinju i slave

vrijeme kada su se svinje hranile ljudima

ima dolje jedna kuća koja je prije sto godina bila plava

a sada nema krova i prozori su joj otvorene duplje

iznutra je ruševina ali čudno noću oživi

zaboravljeni balkoni pune se cvijećem i svjetlošću

okrugle crnkinje u turbanima naslanjaju se na

zahrđalu ogradu i mali odjeci njihova razgovora

šapuću da je tristo tisuća ljudi mrtvo na onim poljima

gdje su moje čizme ostale bez đonova

gdje su moje oči potonule u blato svemira a

srce mi je kao željezno uže otkinuto od sidra

prozviždalo kroz zrak u slijepim krugovima:

bez cilja, bez cilja.

  
    * * *

     

    
      Robertu Majeru
    

     

    Što vidiš Robi iz svog mraka? Je li to ulica nekog europskog grada puna prolaznika i biciklista i dućana u kojima se peku krumpiri, kineska piletina i hamburgeri ili vidiš drveće kako se pretvara u baklje, bijelu prašinu raznesenih zidova i kratere granata na asfaltu.

    Što čuješ Robi iz svog mraka? More kako se penje zlatnom obalom Gambije ili možda helikoptere koji se dižu, zmijsko zviždukanje maljutki, rojeve metaka kako se zabijaju svuda oko tebe i tenkovske kumulativne kako svrdlaju put kroz kuće. Ili je to onaj pravi mrak u kojem nema baš ničega, kao soba u noći s prozorima pokrivenim tako da ne može ući ni trag ni sjećanje na svjetlo?

  
    U BRDIMA IZNAD PETROPOLISA

     

    u brdima iznad Petropolisa nad kišnim šumama

na cesti od crnog asfalta klizavoj od filma limunove prašine

uz stranu sunčevog proplanka na vrhu pored međnog kamena

na rubu ponora koji svuda oko tebe propada u maglene oceane

zaustavi svoj stari okrugli kamion boje neba na kojem piše

kaubojska parola: “Isus, i on je bio kamiondžija”

čekaj dok prestane škripa i izdahne para i postane tiho

zapali cigaretu povuci dim oprezno (zrak je rijedak)

    i misli na mrtve, misli na mrtve.

  
    UGRAĐENO U ASFALT RIO DE JANEIRA

     

    1) kore od dinja

2) atomi sunčeve energije

3) popišane novine “O Globo”

4) levitirajući zrak

5) crna boja u pigmentu

6) udari srca

7) komprimirani kaučuk i sjećanje

na škunere neobrijanih lupeža

  
    40°

     

    Prelazeći ulicu vidio sam kako je leptir pao negdje između mene i debele crnkinje s rukama punim plastičnih vreća.

    Limun žuta, plava i mekano crna:

mislio sam, otkud takve boje na mrtvom leptiru a onda sam pogledao gore u vrhove drveća i granitna brda i oblake i sjetio se da je ovo novi svijet.

  
    TVOJE TIJELO JE JEDNA OZBILJNA I TAMNA VODA

     

    Tvoje tijelo je jedna ozbiljna i tamna voda koja me okružuje i koja će mi u trenutku kada se zatvori iznad mojih očiju i ušiju donijeti dugo čekanu gluhoću i pokretne slike iskrećih planktona.

  
    1434.

     

    s prozora svjetionika u Sagresu

Gil Eannes spušta glavu u mrzle iglice

oceana koji će ga odvesti

daleko iza rta Bojador

do kraja

svijeta.

    
      do šumske crkve sa zidovima od krede, do kamene izrezbarene

špilje u kojoj po neravnim podovima kaplje moć žrtava i škripi

težina sna lovaca, u plavo uokvirenog vapnenog četverokuta u kojem

se devedesetgodišnje babe u najtamnijem kutu mole drvenim

zašiljenim kopljima hrapavim od crvenih bobica koje su njihovi

preci utrljavali noćima ne znajući za bolji način da provedu vrijeme
    

    govorim tebi, Gil,

koji si prvi prešao preko ruba

i vidio kako kosa tvojih mornara

postaje sijeda i kako pepeo zaboravljenih

pada s neba –

    
      male gipsane figure svetaca umotane u toaletni papir i zakopane

noću u stražnjem dijelu dvorišta u zemlju koja nudi život

budućega vijeka jer je laka i prozirna od čistog kisika i vlage i

ovdje je u prašumi od početka svijeta 
    

    koracima jaguara, Gil:

crna brda, crno drveće,

crne indijanske oči na rubu

mutne rijeke,

crna ptica nestaje poput

svjetlosti u smaragdnoj utrobi

ugašenog

vulkana.

    
      (Brazil je otkrio Portugalac Pedro Cabral 22. travnja 1500., ali Gill Eannes je prvi koji je po nalogu Enriquea Navigatora sa svjetionika u Sagresu 1434., oplovio do tada nepremostivi rt Bojador, u visini zapadne obale Sahare, tadašnji “Kraj svijeta” na kartama, i otvorio slobodni put svim ostalim istraživačima “Doba otkrića”.)
    

  
    H. P.

     

    x

    Bahia. Zlatousta čeka na plavom prozoru.

Jutros je zapalila svijeću van vjetra

U rupi u pješčanom zidu među

Oštrim bridovima, algama, otplavinama.

Pustila je stručak cvjetova u vodu

(Trik iz Salvadora)

Da vidi hoće li ga more vratiti.

Ali nije.

    (Mreža za spavanje na trijemu je prazna, to je njegova mreža.)

    Umjesto njega na vrhu vala su došla djeca, dar pjene, male

Crne točke u dugačkom popodnevu. U njihovim dječjim očima

Rebra slomljenih ribarskih čamaca

Postaju rebra nasukanih kitova. Atlantik sijeva

    U stablima eukaliptusa.

     

    xx

    Kiša. Limeni oblaci lutaju zemljom. Trava uranja u ocean.

Voda se diže preko kotača automobila. Stajem na pola puta.

Red zemljanih koliba u jarku. Ispred kantine bilijarski stol sa

stolicom umjesto jedne noge. Magarac vezan uz stup i

zaboravljen. SEVEN-UP. Svjetlost se prima za vrhove drveća.

Zatvaram prozore. Mašina pušta paru. Kiša odnosi granje i šiblje.

Voda vri. Horizont nestaje. Lava nadire iz skrivenih bunara.

Radio se gasi. Brazil šuti.

Brazil je svijetložuta pukotina u mutnom nebu,

koridor za ptice.

    Brazil su njegovi ljudi od crne tinte.

    Uskoro, ova će cesta postati rijeka koja će se spojiti s morem,

Voda će se uliti u vodu i razlike će nestati.

     

    xxx

    Tvoj mornar je mrtav, Zlatousta.

Vidio sam ga noćas u dva sata ujutro. Stajao je sam

Na palubi broda upravljenog za Argentinu i pio iz boce.

Njegove oči su na crno-bijeloj fotografiji izgledale neprobojno,

Prkos ih je učinio fluoroscentnima.

Zadignuo je ovratnik na kaputu, trudio se djelovati opasno

Ali vidjelo se da je blag i plemenit.

    U ruci je držao koncem u križ opšiveni crveni

Kvadratić na kojem piše XANGÔ ili nešto slično.

“Gringova macumba”, rekao je i nestao.

     

    
      (in memoriam Hugo Pratt)
    

  
    STOP PUŠENJU!

     

    Corto nije bio rob duhana.

samo kada bi ga dohvatilo jedno od onih

šugavih

raspoloženja,

kada bi ležao u kadi Esmeraldinog stana u Buenos Airesu čitajući

Leopolda Lugonesa

kada bi se dupli mjesec digao na pola puta između stanice

Martines i San Isidra

kada bi mu Rasputin ukrao malog Gauguina ili napravio neku

drugu psinu

kada bi stajao pokraj groba Pata Finnucana čekajući Banshee i

slušajući vjetar kako šumi u rebrima nasukanih kitova

kada bi se probudio u zimsko jutro pred njemačku invaziju u

društvu Oberona, Morgane i Pucka koji ponekad uzima oblik

vrane

kada bi mu se u san prikrao netko od ljudi-leoparda I rekao:

dobar lov, brate!

kada bi ljenčario na verandi Zlatoustine kuće nad plažom Itapoa

blizu San Salvadora de Bahia

kada bi glasovi koji ga zovu imali jedno ime: Ogun Feraj!

kada bi napustio Kiša u borbi

kada bi pokušao impresionirati nomade Mad Mullaha svojim

poznavanjem Rimbauda

kada bi se rastao od djevojke s kojom je cijelu večer plesao

tango na balu Vojske Spasa

kada bi sreo svog dvojnika (što uvijek znači lošu sreću, govorila

je njegova majka, Nina Gibraltarska)

    kada bi netko rekao: Varšava!

    kada bi se probudio u noći iznenada znajući broj svojih dana i

oštru travu španjolske visoravni koja će ga sliti u more

nepoznatih mrtvih

kada bi netko rekao: mornaru, na čijoj si strani?

kada bi netko rekao: Corto Maltese, prijatelju, vidio sam đavola

i prestrašio se

kada bi s palube amazonskog parobroda osjetio kišu kako se

diže s tla

i pumpa život u vlakna mirisnih listova

    zapalio bi jednu od onih tankih brazilskih cigara kakve se inače

puše samo u Brazilu ili u New Orleansu.

  
    LUKAVI BRIJAČ

     

    Išao sam na šišanje kod jednog –

kod brijača kod kojeg još nikada nisam bio

i prije nego sam sjeo u stolicu

rekao sam mu gledajući ga ravno u oči:

neću jednu od onih

modernih frizura.

Nikako,

rekao je uvrijeđeno, ja ne bih nikada, ja

šišam na stari dobri način.

Dok me je šišao, činilo mi se dobro –

gledao sam se u ogledalo

i činilo mi se da vidim Simona

Bolivara

kako prelazi prijevoj

gore u kamenim vrhovima,

jaši u smrt

(El Liberador)

omotan dekom – žaren groznicom,

pao je na 45 kila ali

ne odustaje.

Iza njega sedam mula nosi kovčege

sa sedamdeset odlikovanja,

pored njega jašu pukovnik

Wilson i šaka odanih

desperadosa, dripaca i najamnika;

iznad njih vječni snjegovi Anda i žuti zvončići,

a dolje u dubini pašnjaci u kojima se

čovjek može utopiti.

    Ali kada sam izišao vidio sam da na

staklu brijačnice piše:

“MODERNE FRIZURE”

i stvarno, gledajući svoj odraz u staklu

shvatio sam da me je stari magarac prevario,

što me je ozlojedilo.

  
    PUSTINJAK KOJEG SAM POZNAVAO

     

    Poljak je promijenio lice.

Skinuo je s prstiju otiske koji bi ga mogli odati.

Varšava? Samo jednom je poslao razglednicu sa

Slikom Cabralovovog križa.

“Ptice jedu crve”, pisalo je. “Crvi jedu ljude.

Slušam kišu kako pada.”

Odrezao je komad šume i obale i pustio pet glatkih,

Krvoločnih pasa da cirkuliraju kroz žicu, kroz

Dane i noći.

Napravio je kuću visoko iznad zemlje u čvoru drveta,

Da mu san bude siguran od uljeza.

    Svako jutro dalekozorom vreba naplavine koje donosi more.

    Sagradio je hangare kroz koje propuh tjera najlonske zavjese.

U njima suši drvo i izrađuje visoke prepletene skulpture.

Predmeti koje spoji ne mogu se rastaliti.

Njegovi alati su vatra, motorna pila i sjekira.

Poljak jede bobice koje rastu u njegovoj šumi.

Kada se umori on sebi u deblu izdjela sjedište duboko i

kompleksno poput indijanskog prijestolja.

Dvadeset godina.

Ako mu kažeš: “frižider!” njegovo plastično oko

Za trenutak zatreperi.

Pa ipak, ne može se vidjeti Poljska osim u tvrdoj strukturi

Njegovih obrva.

  
    STARAC O KOJEM PIŠU NOVINE

     

    
      Jučer za ručkom pričali ste o onom starcu o kojem pišu novine.

Pričali ste o njemu iako ga ne poznajete. Vi ste se svađali, djeca su

vrištala, pas je skočio na stol i prevrnuo salatu, služavka se

skamenila, prozori su buknuli crnim ledenim oblacima a ja sam

šutio.
    

    Ali ja ga poznajem.

Taj starac o kojem je riječ živi u stanu zaključanom

S tri brave za koje nema ključa i uglavnom sjedi u kuhinji

Za plastičnim stolom na kojem drži ventilator koji buči poput

Helikopterske elise i krletku za njemu nepoznate ptice.

Hoda polako u potkošulji i tregerima jer njegova žena dobro

Kuha i brine se za njega i on je zadnjih godina nakupio težine.

Ali kada bih ga morao opisati jednom riječju,

Rekao bih da je beskompromisan.

Beskompromisan. On uzima špil od 52 karte i s prvih

20 karata složi deset kućica na koje nastavlja sedam

Vodoravnih pa slaže drugi red od 12 karata na koji idu

3 polegnute karte i tako sve do vrha.

Njegove kuće od karata su čvršće od vodovodnih tornjeva.

On poznaje stvari i ne boji se i zna da sve pada u vodu

Ako jednu kartu namjesti za milimetar pod krivim uglom.

Zato njegove ruke nikada ne drhte.

Pričao sam mu o ratu koji je bio kod nas a on nije rekao ništa.

Uzeo je jedan kokosov orah i obuhvatio ga svojom velikom

Rukom mehaničara i isjekao mačetom u nekoliko brzih

I preciznih pokreta.

Beskompromisan, on uzima na sebe grijehe svijeta.

  
    NITEROI

     

    Niteroi. Bijeli Volks-

wagen. Lokva krvi na mostu.

Željezni rub odbojnika, puknuta lubanja.

Automobili zaobilaze mjesto nesreće. Iznenadna

Smrt mršavog u košulji kratkih rukava.

Udar sunca, nedostatak kisika? Kumulativni

Zrak. Potisak vrućine isparuje vodu pod mostom.

Ponor se produbljuje.

“S ove visine površina mora postaje tvrda poput betona.”

Mrlje ulja, zrnca asfalta, staklo?

Nisam vidio staklo na cesti. Zaobilazim

Smrt. Ulijevo za pet metara pa natrag u traku.

Lokva krvi. Lokva svijetlocrvene krvi,

Koja se miče i živi.

  
    ČOVJEK KOJI JE PAO NA ULICI OD CRVENE KUGE

     

    Ivana! sagradit ću ti kuću od pigmentiranog brazilskog drva

(to je drvo koje ne gubi borbu s vremenom)

kuću bez tvrdih kutova u jednoj staroj luci iz doba zlatne

groznice (u potrazi za zlatom sve je dozvoljeno)

to je mala kolonijalna luka s tri crkve:

jedna je crkva crnih robova, druga slobodnih mulata a treća je

crkva bijelih zemljoposjednika –

ime te luke je Paratí!

ulazna vrata će biti takva da kroz njih ne prolazi prošlost

zidovi će biti obloženi knjigama: samo vrijednim knjigama, tisućama knjiga

bit će to knjige Melvillea, Conrada, Stevensona i ostalih okorjelih pustolova

sagradit ću ti kuću od drva kojeg ne može izgristi sol i otvrdnuti sunce

    to će biti kuća s dugačkim istočnim prozorima

koji će se otvarati na brda i šume i parni vlak koji vodi rudnicima

a sa zapadne strane durbinom ćeš vidjeti francusku utvrdu

napravljenu za obranu od pirata i prolaz kojim se ide između otoka

jest ćemo velike ribe ulovljene u moru – jedan na jedan.

tvoj život će biti lak!

toliko lak da će ti oči postati bistri smaragdi koji umjesto

šumskih jagoda rastu pod humusom Mato Grossa

da, prozori će uvijek biti otvoreni i zastori će putovati

hodnicima

bijeli poput haljina starih bahianki koje šapuću: candomble.

a u stropu ću probiti staklenu rupu i djeca će sanjati duboke

snove pod tim južnim križem.

  
    II.

     

     

    Vrag je za klavijaturama
Blaise Cendrars

  
    HIMNA UBIJANJU

     

    čuje se himna ubijanju

himna olovnim mecima

što prolaze kroz čovjeka kao

anđeli kroz pleksuse svetaca

ili brzih vlakova

kroz tunele Atlantika

poput čavala kroz mokre

daske na 37. katu nebodera

ili poput kurvinog osmijeha

što grize

srce

  
    VELIKA VRATA RATA

     

    
      Davoru Sefiću
    

     

    Vozili smo 2000 km preko Europe

u “Golden boyu”, starom Robijevom Kadettu.

Nas trojica,

pili smo, pušili i slušali radio,

duge strijele sunca na

mokroj cesti. Kilometri padaju

    i noć se diže, stajemo samo

da se zamijenimo za volanom i idemo dalje.

Pijemo, pušimo i slušamo radio i

tako postaje dan. Nebo se širi.

Ti govoriš:

“40 godina, bar toliko, to je dovoljno dug život,

i ne treba mi više.”

    A nedugo zatim tenkovska granata kod Dubrovnika

odnijet će te u atmosferu, živio si 23 godine,

ne 40.

    Prije sedam godina,

vozili smo bez stajanja 2000 km preko Europe

sve do četničke barikade na Plitvicama.

Bio je Uskrs i

    ušli smo ravno na velika vrata rata.

    Na jedinoj tvojoj fotografiji u uniformi

imaš začuđen pogled, kao da vidiš ispred.

Na zidu iza tebe je nekakva bijela svjetlost, koja

dolazi od Duha, i sveprisutna je.

  
    NA DANAŠNJI DAN

     

    Noć prije ove

probudio sam se u tri ujutro

u tišini

pod prozorom s granama

omotanim ledom i sve

je bilo osvjetljeno

onim unutarnjim sjajem

koji nam kaže da je sve u redu,

da smo zauvijek.

    A u zoru 11. 8. 1995. na Baniji

na nekom brdu u zaseoku od četiri

kuće i sedam grobova

spavali smo nas nekoliko

u čizmama i uniformama

preko kreveta neke kolibe

ruka na pušci, sedam

dana šume i hoda i prljavštine i ulja

od tenkova; mrtvi umorni –

    skočio sam iz sna

iznenada, bez nekog razloga. Stražar

u okviru prozora – prva jutarnja vatra,

tišina i tri slabašna signala na tranzistoru

koji je netko sinoć zaboravio ugasiti:

“na današnji dan prije osam godina…”

    i sjetio sam se davno

kako su oči mog oca

svjetlile u mraku jedne od zadnjih noći

prije nego je umro.

    Budan, dok su metastaze

putovale rovale izvlačeći mu život

van –

on mi je govorio dugo

u noć na svoj tihi

blagi način.

  
    MAIGRETA NEMA

     

    njegova sjena širokih

ramena u crnom kaputu

neće više lutati sivim

zidovima lakša

od zraka

njegovo oko

od kamena

neće vjerovati u ljude

kroz gusti dim u baru Picratt

njegovo vrijeme je prošlo

on više neće jesti kamenice

za četvrtastim stolovima Bretanje

i misliti o stvarima

ntiko mu neće postavljati zamke

pojeo je sve sendviče i

popio sav grog

on više neće cijelu noć stajati pred

kartom Pariza s malim crvenim lampicama

u prefekturi na Quai des Orfevres

trudeći se uhvatiti

otkucaje srca dječaka

koji negdje tamo vani

razbija policijske kutije

dok bježi za svoj život

zaključanim ulicama

grada

Maigreta nema

gospođa Maigret neće više očekivati

njegov teški korak na

stepenicama

     

    
      (Inspektor Maigret je bio glavni lik nekada iznimno popularnih romana Georgesa Simenona.)
    

  
    KARDINAL KUHARIĆ NA TELEFONU 9827

     

    Badnja večer je

i banda pijanaca degustira šipone i

silvance u ilegalnoj vinariji na groblju

pune se plastične i staklene flaše svih dimenzija

i auti se zalijeću preko rubova ulica

večeras kada šume staklene kosti staraca

u crkvi je propuh jer netko je ostavio

vrata otvorena

babe se opravdano ljute

broji se tko je zapalio više lampica

i ja bih isto da sam star

palio lampice i pravio se

lud

govori se da je ta predblagdanska

potrošačka groznica

uvezena s materijalističkog zapada

i da se gubi smisao

onog svetog dana kada se riječ utjelovila

a meni se čini da je najgore prošla perad

koja je redom ostala bez glava

prije šest godina hranili su nas

pečenim volovima

a sada nam spremaju masovni spektakl

s besplatnim kobasicama i

estradnim zvijezdama

i Tito nas je hranio

svinjskom glavom koju je

ukrao s tavana

i od toga nas je dugo

bolio trbuh

počinje padati snijeg i ja sam isto

pijan kao i drugi čestiti

Hrvati

naš put u budućnost je

nacionalhumanizam

mrtva

priroda sa svinjskom glavom

faraon

duboko diše u spokoju

svoje zimske palače

razmatra možda opet neku osvetu

a kardinal Kuharić je na telefonu 9827

samo snimljena božićna poruka –

ne odgovara na pitanja.

  
    5:21 POSLIJEPODNE

     

    Linija oblaka crveno-armijskih konjanika u jurišu zapada za zvjezdarnicom koja pripada Sjemeništu i na kojoj nijednom u 28 godina nisam vidio čovjeka kako hoda.

U orahovim granama tišina.

Ptice nestaju u zraku. Ulicom

Prolaze auti. Na nebu mjesec, a

Još uvijek je dan.

    I vrijeme je proljetno a nije proljeće.

    Bijes u trbuhu, tjeskoba zbog stvari koje sam učinio

I nisam učinio

    – došlo mi je iznenada: snaga

Dolazi iznutra,

sve je u našim rukama!

  
    POSJETILAC

     

    Nakon što su mu na visini

od 15.000 stopa

popucale cijevi grijanja

i pluća mu se napunila

ledenim iglicama

a metalni lončić u kojem je držao kavu

prevrnuo preko komandne ploče

i plamen iznenada

zahvatio lijevo krilo i letjelica se

u kovitu stropoštala u močvaru

istočno od Yse

nakon što su mu konopci

od padobrana skoro presjekli vrat

i nakon što je

u slijepom bijesu

pustošio kroz šikaru i glib sve do

obale Yse

gdje su ga cijelu noć čekali

okupljeni oko velike lomače

sjeo je

na drveni tronožac

i nekoliko minuta se odmarao

črčkajući štapom po pijesku:

    “mislim da je ova zima 96/97

pogubna,”

rekao je vrag okupljenima,

“u drvenim kaputima

tonemo

nečujni

rižinim jezerom,

ova zima je pogubna za nas”

  
    SVAKI DAN NOVI DAN

     

    u šumi gorkih plodova

plastično-metalnih malih smrti

prvo sunce je kocka

par-nepar

jedan od nas neće se vratiti

    svaki kraj novi početak

budim se u postojanim zidovima

prvo sunce je muha koja traži kutove

iznova upoznajem mirna lica naše djece

    – ali moja ljubav je otrovna

ti hodaš u sjenama prašine

na sebi nosiš čestice propadajućeg mora

lovim te

kao hobotnica crnom pjenom koja zatvara dan

  
    ŠEST GODINA ČEKANJA

     

    Koliko već noći za redom

Liježeš u krevet pod rubom zvona

Pritisnuta kubicima stvari

Koje su nas odijelile od života

I glava ti pada na madrac

Udarcem sidra u nespokojno dno.

Tri tisuće noći, petsto,

Tisuću?

    Dvije tisuće i više.

  
    NEPRIJATELJU

     

    Gledajući te kako umireš vidio sam kako u duši postaješ dijete koje si nekada davno bio. Čudesna promjena: ta vučja kosa i mršavost, šinjel težak dimom i šumskom plijesni, beznadnost, upalost, hrapavost;

sjećanje na neki žuti stojadin parkiran pred željezarom,

sve izbrisano:

    ostalo je samo teško disanje u boli. Saginjem se i gledam koliko te metaka pogodilo. Pet, petnaest? Meci su iskrzali asfalt svuda uokolo, razigrane vražje krijesnice, olovni vilenjaci.

(Ovo je moj pogodak, ta rupa u vratu koja te zauvijek odrezala od života.)

Oči ti žare u mraku:

    vakuum; kuca na tvoja pluća – nestaješ…

gledam ti dokumente i po tome kako su složeni izgleda da si se mislio predati, ali strah te svladao i bacio si bombu na našeg stražara. Ili si možda napao misleći na čast, u samoći lutajući šumom danima, prezirući kukavne drugove koji su pobjegli. Htio si im pokazati da si herojskog kova, britva, vuk.

Alkoholni su to spojevi:

    čini mi se ipak da si bio nikakav vojnik, samo zloduh i gad – nosio si kamu s izrezbarenom drškom od orahovine ponosan na krv zaklanih, a u smrtnom času plačeš glasom djeteta. Ujutro izlazim po magli i kiši i kopam ti grob. I zemlja se lijepi:

    izmjerio sam ti dužinu drškom lopate, ali izgleda da sam pogriješio, noge ti vire za pola metra. Raka se puni vodom.

Tri rezervista u ribičkim šeširima izviruju iz grmlja, cijelu noć su pišali i povraćali, zatečeni smrću. Još nisu bili na sprovodima ovakve vrste, zgroženi vire kroz lišće dok te pokušavam ugurati u rupu.

Aleluja, magarci:

    smrt je uvijek ista, najveća od svih nezgoda bez obzira na kut gledanja. Stanite zajedno s nama na tenk i jurnut ćemo uzbrdo nezaustavljivi, pod našim će gusjenicama skvičati svinje i vrući zrak ventilatora će nam topiti čizme. Pucat ćemo po krovovima s kojih nam zli ljudi spremaju zasjede, tu i tamo zapalit ćemo neku vatru:

    spaliti ovaj svijet koji smo naslijedili.

  
    RANJENIK ISKUŠAVA BOGA

     

    lutao sam šumom neprijateljskog kraljevstva

i naletio na žicu skrivenu u travi

pješadijska rasprskavajuća odskočna mina PROM2

u djeliću sekunde pred eksploziju

očekivao sam od Boga da me zaobiđe ta čaša

kada me detonacija izbacila u zrak vidio sam komade

željeza komade moje odore komade mog mesa kako hvataju

orbitu / pijesak zvijezde porculan četiri kuta vjetra tartan

žilete led / Josepha Conrada kako prosi Freyu djevojku sa

Sedam otoka / moje neprijatelje mačke kako kradu kisik

planete i ruju po smeću / sve svjetionike u plamenu

od Novih Hebrida do Obale papra / predsjednika Zimbabwea

Canaana Bananu kako sluša Njemački radio / tisuću

prepariranih ribljih glava koje prorokuju stranim jezicima /

Amadeusa Mozarta kako slaže aviončiće od novina –

nikada nisam volio Mozarta i to me bacilo dolje na zemlju

a zbor bečkih dječaka je zapjevao:

“vrč ide na vodu dok se ne razbije

vrč ide na vodu dok se ne razbije”

    Bože, daj da me zaobiđe ta čaša molio sam

u bolničkim kolima

daj da živim još malo bar kojih 100 godina

ne želim umrijeti sada kada je došlo naše vrijeme

htio sam da moja odlikovanja blistaju poput petrolejskih

platformi koje osvjetljavaju noćne letove preko Atlantika

i da moja karizma veterana bude električna

pusti da mi limuzina klizi kroz narod kao što je Moby Dick

klizio pred očima bespomoćnog kapetana Ahaba

nikada nisam rekao da ne želim prodati dušu

samo sam licitirao cijenu

daj da budem pozvan na prijam kod predsjednika

toliko je jela koja nisam probao

toliko ima ljudi na zemlji čiju sudbinu nisam

uzeo u svoje ruke

želim otimati i držati lekcije pokradenima

želim lagati i smijati se prevarenima

želim svoje mjesto u arci kako bih mogao

gledati poplavu s koktelom u ruci

jer bolje je podmetati požare nego biti spaljen

bolje je ponižavati nego biti ponižen

zato stavimo karte na stol – život je samo jedan

daj mi sto kurvi ljudožderki s Bornea

daj mi da se kupam u pročišćujućim vodama mladosti

daj mi snagu da zauvijek trajem poput nevidljivog

otrova u krvnim žilama ljudi

    daj mi neke njihove dijelove kičme ruke oči mozgove srca bubrege

moje su ruke kipara žedne rada

osmjehnut ću vam se, zelena Hrvatska polja,

osmjehom žeteoca

    a pred vratima bolnice mačke ruju po smeću

skovale su zavjeru da ukradu sav kisik planeta

željezni utori na fasadi su prazni

tu su 50 godina visjele tri zastave

jedna za proždrljivost druga za pohlepu

treća za kukavnost

umjesto njih digli smo našu zastavu od tri boje

crvenu za krv kristovu mineralnu

krv naših poginulih zaštićenu podzemnu krv koja kipi

bijelu za nadu da se borimo za bolju civilizaciju

plavu za drsku pustolovinu, prijateljstvo čvrsto poput

onih prekomorskih telegrafskih kablova na koje ponekad

naiđu ribari kada im mreže zalutaju dosta duboko

ali mačke su došle noću i izvele podli trik

crvena boja opet stoji za proždrljivost bijela

za pohlepu plava za kukavnost

    zato prijatelji, jedno je izvjesno,

i na vratima drugog svijeta one su čuvari

te iste mačke, lukave mačke koje se ponekad

preoblače u političare, mačke koje i dalje

kopaju po smeću i kuju zavjeru da ukradu

kisik planeta

  
    TITAN

     

    ponoć u Zagrebu

na radiju neka djevojka iz sljedbe

izvjesnog Ši Či Mana

na sav glas slavi svog gurua

izgleda da je taj Ši Či Man momak od iznenađenja

članovi obitelji su ga zvali Titan još u djetinjstvu

sve što bi poduzeo poprimalo je divovske razmjere

njegova zadnja akcija za postizanje globalnog mira

zove se “Sedam milijuna ptica”

preko šest godina crtao ih je na papirima raznih veličina

u početku je bilo najteže –

prve godine ih je nacrtao samo tristo tisuća

a zadnji milijun je završio za šest dana

(nismo mogli vjerovati kada nam je to rekao, kaže

djevojka, prošlo je samo šest dana od kada smo svi zajedno

proslavili šesti milijun)

u prosjeku je crtao 1.350.000 komada godišnje

raznih formata

od velikih zidnih murala pa sve do sićušnih ptičica

na jednom papiru izbrojano je čak 8643 komada

A TKO BROJI PTICE? pita voditeljica

o imamo posebnu ekipu zaduženu za brojanje ptica

ZAŠTO BAŠ SEDAM MILIJUNA PTICA?

u početku ih je trebalo biti šest, ali

jednog dana dok smo ručali ustala je jedna od djevojaka

I rekla: učitelju, sanjala sam noćas da ste nacrtali

sedam milijuna ptica

PRIPREMA LI NOVU AKCIJU?

za sada još ne znamo ništa osim

da neće biti price to nam je rekao

inače on se bavi i sportom

trči i igra tenis i skače u vis (ili u dalj)

diže teret od 3,2 tone i lijevom i desnom rukom

jednom je dignuo 2000 pojedinaca

među kojima je bio velik broj nobelovaca i predsjednika

iako je Indijac piše na engleskom birajući

riječi koje ni Englezi ne poznaju

napisao je 1200 knjiga i ispjevao

preko milijun pjesama

naslikao je 150.000 slika u akriliku

i vodenim bojama on

nikada ne spava odmor je za njega

samo promjena aktivnosti

  
    KADA SE LUPIŠ SJEKIROM PO NOZI DOK CIJEPAŠ DRVA

     

    onda ne misliš na poeziju

ili na velika djela

ili na politiku

ne prkosiš Bogu

malen si kao zrno graška

dok čekaš da bol

prestane.

    Kada te izbuše geleri

od minobacačke granate

onda ne razmišljaš o dojmu

koji ostavljaš na žene

ili o nacionalnoj himni

zavučeš se pod kamen

i čekaš da bol prestane.

    Kada se za tobom zatvore

vrata istražnog zatvora

onda misliš o slobodi.

  
    APOKRIFI O TITU

     

    Tito glođe svinjsku glavu na tavanu

jednim okom vreba ulicu da ga roditelji ne uhvate

baš me briga / misli / pobjeći ću biciklom

    Tito ilegalno u bečkom tramvaju

obukao je svoje najbolje sivo odijelo

misli: što sam ja gori od tih studenata?

    Tito je Walter / John Smith / Fantomas / Caspar

Hauser / Howard Hughes / Tito je alias / alias je Tito

koliko imam imena / divi se Tito sam sebi

    Tito jaši Romanijom

iza njega starina Nazor posrće kroz snijeg

Vladimire Vladimire / misli Tito dobrohotno

    Tito maše okupljenoj djeci iz Mercedesa

crvene marame im vezane kao omčice oko vrata / i sunce

će se jednom ugasiti / misli Tito filozofski

    Tito je elegantan u smrti

spisak neutješnih po abecednom redu:

akrobati u cirkusu / činovnici / djelatnici

Instituta za historiju radničkog pokreta /

engleska kraljica / filmski radnici / hipiji /

Ilich Ramirez Sanchez a.k.a. Carlos / krojači /

kubanska industrija cigara / lijepe žene /

ljudi koji nose brkove / medvjedi nosorozi lavovi /

nastavnici u osnovnim školama / nogometaši /

oficiri iz vatrogasnih domova / odlični učenici /

operni pjevači / povijesne ličnosti / predsjednici

ribičkih društava / prodavači kukuruza na radnom

mjestu broj. 7 / pankeri / rezervni milicioneri /

Sai Baba / šahisti / šefovi kućnih savjeta /

umirovljeni stariji vodnici / zeleni

    Tito se pojavio u balonu iznad istočne Afrike

spušta dalekozor na krdo zebri

prugasti đavli / misli Tito / svi su isti

    Tito kaže NE Staljinu a Staljin

njemu baš me briga / ko te jebe

umiješ li računati?

imam ih dvadesetjednu tisuću osamstopedesetšest

umrvljenih u lišće Katynske šume / imam ih tristo tisuća

zakopanih krišom

imam ih deset milijuna likvidiranih likvidacijama

imam sve njihove papire / fotografije njihove djece / pisma puna

neopravdanog optimizma / njihove olovke / sitan novac

imam ih sve čitko provedene kroz knjige

  
    NEW YORK, CHICAGO, HOLLYWOOD

     

    držim u ruci crno-bijelu fotografiju

20×26 Louis Armstrong svira trubu

datira iz vremena kada je moj otac

bio na njegovom koncertu u Zagrebu

držim fotografiju pod lampom

da provjerim autentičnost potpisa

“Best Wishes” piše crnim flomasterom,

“Louis Armstrong”

a ispod fotografije u kutu
Associated Booking Corp. Joe Glaser,

President, New York, Chicago, Hollywood

tko bi rekao?

pod lampom je malo zrcalo

i po sobi se reflektiraju bijele sjene,

zimska svjetla prošlog vremena,

ravno iz fotografije, blistavi ledenjaci,

ne miruju

  
    NAŠLI SMO SE OPET SVI ZAJEDNO

     

    Iz duhana, iz kave, iz vina

pojavljuju se u rubu noći

kao oni glasovi koje čuješ pjevati negdje

daleko niz ulicu, koju pjesmu,

ne možeš razaznati
Julio Cortazar, Los amigos

     

    u snu mi je došlo da smo se našli opet svi

zajedno za dugačkim drvenim stolom postavljenim negdje

u pustoši u planini

za bijelim drvenim stolom s kariranim stolnjakom crvenih šara

oko nas visoravan, visoka trava. sjedimo tihi

    koncentrirani na prozirne limunove cvjetove

koji lebde muklim svibanjskim nebom

padaju

u čaše iz kojih pijemo hvataju se za blato naših uniformi i klize

niz led našeg oružja nestaju u travi

oštrih sunčevih bridova prepletenoj oko naših čizama starih

nekoliko tisuća godina. neki od nas

piju čisto ja miješam vino s radenskom nabijenom mineralima

kvarcnim kristalima hučećim vodopadima

    neki u vino dolijevaju običnu vodu na stolu je vrč koji se puni

na bunaru vodom bistrom poput

zraka koji nas okružuje kroz čiju prazninu vidim raspukline

u snijegovima

koji se tope na najudaljenijim vrhovima crnih staklenih

planina. gledajući odavde

sasvim je očito da je zemlja okrugla. slani vjetar

koji se noću digao s mora šulja se plošno površinama

nevidljivim labirintima

s namjerom da iznenadi njemačkog ovčara

graničara neprijateljske patrole zaspalog u sjeni

jedinog drva na visoravni

(nikome od nas nije previše stalo do pasa)

    palim cigaretu šibicu bacam u travu duhan mi ulazi u pluća

snagom koja muti vid.

    sjedimo bez riječi pod nogama nam negdje

duboko pod zemljom

ključa lava budućih vulkana – tlo se rodilo

nakon što se zarobljeno snijegom prekriveno cijele zime

prevrtalo crpilo iz mrtvih organizama

obnavljalo probijalo korijenje – zgrušavalo i širilo,

stvaralo izdanke gorkih boja.

    sjedimo spokojno gledajući kako rastu plodovi planinskog limuna.

hrana na stolu je skromna kao što je uvijek bila:

nekoliko kruhova, trideset tvrdokuhanih jaja. tu su i mape

(zemljopisne karte nekih drugih područja) plus sedam

    motorolinih radio uređaja pet-šest prvih zavoja četiri

češke zbrojovke 9mm tri jurišne argentinske puške jedan ultimax 5.56

dva heckler & koch kratka automata pet izraelskih uzija s prigušivačima

tri ruska rpg 7 bacača raketa dva coltova višecijevna bacača granata

nitroglicerinskog punjenja 40 mm i dvadeset i nekoliko ručnih bombi.

jedan polu-automatski snajper pet kila plastičnog eksploziva par elektronskih

upaljača tri noćna ic vizira dva dnevna dalekozora + sedam vojnih busola.

  
    SAN O KUKURUZU

     

    
      djeci žrtvama rata
    

     

    Trčim kroz polje kukuruza, kroz predvečerje, dok sunce postaje mjesec. Nebo je nisko i ovalno, stisnuto uz tlo. Svjetlost zrači iz listova kukuruza, prozirnih i vodenih. Zeleno postaje žuto. Primjećujem da sam malen, kukuruz je toliko viši od mene.

Polje je beskrajno.

    Odjednom, sudaram se s tragovima prolaska onog koji me traži. Zastajem. Za trenutak, ne čujem ništa osim svog disanja. Možda, kada bih prislonio uho uz tlo, čuo bih tutanj njegovih koraka. Stabljike kukuruza ovdje su slomljene u mržnji, zgažene. On trči naslijepo, za njim ostaje hodnik težak od praznine. Brzina kojom se kreće višestruko je veća od moje. Tragovi njegova prolaska odaju narav demona.

Potrebno mi je sve više zraka. Dok sam to mogao, disao sam na nos. Sada dišem na usta, duboko udahnem i izdahnem svakih deset koraka. Još malo pa će to biti svakih pet koraka, pa dva …

    Bitno je kontrolirati ritam disanja.

    Trčanje mi daje hrabrost. I način na koji se kukuruz povija poda mnom daje mi hrabrost. Vratit ću se malo unatrag i krenuti drugim putem, da zavaram trag. Kada padne noć, zavući ću se pod kukuruz da bih prikupio snagu za jutro, za trčanje. Zaključat ću svoj strah u sobu bez prozora. Pustit ću nadu da gori u mraku, da mi osvijetli san. I on će mirovati noću, ali neće spavati. Bijes će ga držati budnim, otupjeti mu čula. Ujutro, oštar zrak zamutiti će mu vid. I dok svjetlost tamni osjećam krv kako kipi u žilama mog progonitelja kao daleki šapat u polju kukuruza. Pred očima mi lebdi prijetnja potpunog uništenja koje je obilježilo njegov prolazak, nije mi potrebno vidjeti mu lice da bih znao da je nepoznati koji me progoni onaj isti čovjek čija je sjena prošla kroz zidove u jednoj noći bez zvijezda, u noći u kojoj sam ostao sam. Trčat ću ujutro kao nikada u životu. Crna kuća je već daleko iza mene, trebala bi biti. Imam sada ono što nisam nikada imao, slobodu izbora. Mogu iznenada okrenuti na istok, ili na jug, ili nastaviti na zapad. Sve dok trčim moja sudbina je u mojim rukama. Samo ne smijem stati.

  
    O BESKRAJNOSTI, SVEMIRU I SVJETOVIMA

     

    
      Rim, 8. veljače 1600.
    

    Ulazi Belarmin: ostali kardinali, časni suci inkvizitori, trebaju stići svakog časa.

Trebao bih smisliti što ću reći u trenutku izricanja osude, ostalo je još malo vremena. Ne uvrede. Na njih su već navikli, trebalo bi to biti nešto što će ih uplašiti…

ne mogu se dosjetiti, već sam i umoran od tih stvari. Stalno mi pred oči izlazi Flavija i trenutak kada sam je prvi puta vidio, onog jutra prije osam godina, u Veneciji, u Savolinijevoj pekari. Nisam je primijetio dok se nije nasmijala nečemu što sam rekao. Nije ni čudo, izgledala je sasvim obično, čak nelijepo; njeno malo tijelo potonulo pod teškom pregačom, put blijeda pod koprenom brašna. Tek kada se nasmijala, neka čudesna svjetlost obasjala je njeno lice. Shvatio sam da se ispod pregače krije blago. Neki ljudi vole obimne proporcije kod žena – ne ja! Što se mene tiče: vitko tijelo, mala obla guzica i male tvrde oble cice kakve ima Flavija…

    Cijelo to jutro je bilo čudno. Prvo, hodajući ulicom prema pekari naišao sam na luđaka. Ljudi su pored njega prolazili žurno, trudili su se ne obraćati pažnju. Bio je to neupadljiv čovjek, mršav. Glavu je držao malu pognutu, uglasti smiješak mu je iskrivljavao usta. Lice podbuhlo; prorijeđena, neuredna kosa je stršila u zrak. Oči je imao grozničave, označene podočnjacima. Stajao je na sredini ulice i velikom brzinom izgovarao nerazumljive riječi. Pomislio sam prvo da govori nekoj određenoj osobi, ali sam ubrzo uvidio da priča sebi samom. Vidjelo se da je to istinski luđak. Stao sam u stranu da ga bolje pogledam. Pokušao sam na njemu primijeniti Garzonijevu podjelu luđaka na šaljivđije, mjesečare i pokvarenjake. Činilo mi se da pripada u sve tri kategorije Garzonijeve tablice, imao je osmijeh šaljivđije, oči pokvarenjaka i pokrete mjesečara. Podsjećao me i u najmanje detalje na lik lude s Veroneseove slike “Tajna večera” koja stoji u crkvi svetog Ivana i Pavla. Ustvari, ta slika se sada zove “Gozba u Levijevom domu”. Veronese je bio prisiljen promijeniti joj ime nakon istrage Inkvizicije, tako mi je bar pričao Girolamo. Da, Veronese je isto bio suđen od crkve, ali on se izvukao, lupež.

Inkviziciju je naročito zanimala uloga sporednih likova koji se pojavljuju na platnu uz Gospoda i apostole. Išlo je ovako, ako se dobro sjećam:

što predstavlja figura čovjeka kojem krvari nos, pitali su inkvizitori Veronesea, na što je on odgovorio da je htio predstaviti slugu kojem nos krvari zbog neke nezgode.

A što predstavlja naoružani čovjek u odijelu po njemačkoj modi i s helebardom u ruci?

Izgledalo mi je da gospodar kuće koji je toliko bogat i poznat treba imati takve sluge, rekao je Veronese.

A onaj čovjek obučen kao dvorska budala, s papagajem na ruci, zašto ste njega naslikali? A tko je onaj što sjedi do svetog Petra i vilicom čačka zube? Što vi vjerujete da se stvarno događalo na toj večeri?

Vjerujem da je tamo bio Krist s apostolima, ali ako mi ostane na slici još mjesta, ja dodajem i druge likove koje sam izmislim, a ova je slika bila jako velika, rekao je Veronese.

Da li vam je netko naručio da naslikate na toj slici Nijemce, budale i slične stvari, pitali su ga. Znate li vi da je u Njemačkoj, i drugim mjestima zaraženim herezom, običaj da pomoću raznih slika punih skarednosti, i mnogih takvih izmišljotina, ruže i omalovažavaju svetu Katoličku crkvu, i da opakim učenjem poučavaju glupane i neznalice?

I da li vam onda izgleda prikladno da na Tajnoj večeri našeg Gospodina sudjeluju budale, pijanci, psi, Nijemci, patuljci i slične skarednosti?

Ne, gospodo, to je zaista zlo… odgovorio je Veronese…

    Luđak me nije primjećivao iako sam već neko vrijeme stajao odmah do njega. I dalje je sipao bujicu nerazumljivih riječi, gledajući pritom u pod. Prišao sam mu sasvim blizu, bili smo glava do glave.

“Reci, kakav je to osjećaj, biti lud?” pitao sam ga tiho, da me samo on čuje.

Zašutio je. Iznenađen, digao je pogled. Groznice je nestalo, i osmijeha – ostale su samo bore umora oko očiju.

“Teško,” odgovorio je, “ponekad, ponestane mi nadahnuća. Onda se vratim kući. Sjedim u sobi, u mraku, s vrčem mlijeka na stolu. Slušam svoju bijesnu ženu kako nabija na vrata. Traži od mene da radim, izdržavam djecu: ja sam bravar po zanimanju. Sjedim u sobi, zaključan, i čekam da mi se vrati ludilo. Da joj se mogu usprotiviti.”

Dao sam mu srebrnjak, za iskrenost.

     

    * * *

    Flavija je bila pravi vrag u ljubavi. Ispočetka se pravila nevješta, ali kasnije, kada se malo oslobodila … ne mogu zaboraviti podrhtavanje njenih malih čvrstih cica dok sam se zabijao u nju odostraga. Koliko mi samo nedostaje ovdje. Koliko mi samo nedostaje ovdje. Koliko sam već u zatvoru: pet godina, deset, osamsto? Prokleti Zuane Mocenigo, sigurno je pakosna ljubomora bila razlog da me lažno prijavi. Vidio sam kako je gledao Flaviju, dolje iz hodnika, dok se uspinjala stepenicama do moje sobe. Mocenigo joj nije bio u stanju reći ni “dobra večer” sav bi se ukočio od uzbuđenja. Stajao bi dolje u svojoj predugačkoj spavaćici, plave žilice bi se proširile njegovim crvenim nosom, a svijeća u staračkoj ruci podrhtavala od pohote. Ne bi se iznenadio da je špijunirao kroz ključaonicu dok bi Flavija i ja vodili ljubav.

    
      Venecija, 23. svibnja 1592.

Prečasnom očinskom gospodstvu,

uvaženom ocu inkvizitoru Venecije
    

    Cijenjeni oče i prečasni gospodine, preuzvišena ekselencijo

    ja, Zuano Mocenigo, smatram svojom dužnošću, a isto tako i obavezom nametnutom mi od mog ispovjednika da Vašem prečasnom gospodstvu podnesem prijavu protiv Giordana Bruna, koji odsjeda kao gost u mojoj kući. Napisat ću ovdje hereze koje sam čuo u razgovoru s njim:

on je rekao da je velika zabluda katolika kada tvrde da se kruh pretvara u Tijelo Kristovo, da je on, Bruno, neprijatelj mise i da je svijet vječan i beskrajan je broj svjetova u svemiru: da ih Bog stvara stalno i beskonačno, zato jer kaže da će ih stvarati koliko god bude htio; da je Krist prividno radio čuda i da je bio vrač, a isto tako i apostoli; da nema kazne zbog grijehova i da duše koje je stvorila priroda prelaze iz jednog živog bića u drugo – i kao što se životinje rađaju ružne zbog izopačenosti tako se i ljudi vraćaju poslije potopa. Rekao je da naša katolička religija obiluje uvredama protiv Boga; da bi svećenicima trebalo zabraniti filozofiranje i rasprave i da bi im trebalo oduzeti prihode jer prljaju svijet; da su svi magarci i da su naša mišljenja doktrine magaraca; da je za ispravan život dovoljno ne činiti drugima ono što ne želimo da oni čine nama, i da se on smije drugim grijehovima; rekao je i da se čudi kako Bog trpi tolika krivovjerstva katolika.

Dalje, još je rekao kako će on stvoriti sektu pod imenom “Nova filozofija” i predati se čarobnjaštvu, pa će onda svi za njim trčati; da sveti Toma i svi doktori ne znaju ništa u usporedbi s njim; da će on u zabunu dovesti sve teologe svijeta, da mu oni neće znati odgovoriti. Sveti Duh po njemu je samo duša svjetova; tvrdi da je to i Mojsije mislio kada piše da je zagrijavao vodu; da je Mojsije svoja čuda izvodio pomoću čarolija koje je poznavao bolje od ostalih Egipćana, a da je zakone sam izmislio; za Sveto Pismo tvrdi da je izmišljeno kako bi se vragovi spasili; da samo Židovi vuku porijeklo od Adama i Eve, a svi ostali od ono dvoje koje je Bog ranije stvorio; da Krist nije Bog, nego da je bio čuveni vrač koji se rugao ljudima, pa je zato obješen, a ne razapet na križ kako se misli – a što se tiče proroka i apostola, oni da su većinom obješeni jer su bili neradnici i čarobnjaci.

Pričao mi je da mu se jako sviđaju žene, ali da on još nije stigao do Solomunovog broja.

Nekada su ga, kako je rekao, u rimu tužili Inkviziciji, ali je on pobjegao i bacio u Tibar onog fratra za kojega je vjerovao da ga je optužio, i još je rekao da će me istući ako mu kanim dosađivati. Kada sam posumnjao da bi on mogao otputovati kao što je najavljivao, ja sam ga na prijevaru zaključao u sobu s namjerom da se Vama izruči, a kako ja vjerujem da je on opsjednut, molim Vas da donesete hitnu odluku o njemu.

Svetom uredu moći će još o njemu reći i Chiotto, knjižar, i gospodin Giaccomo Bertano, isto tako knjižar, koji mi je rekao da je čuo Bruna govoriti velika krivovjerstva.

Još Vašem prečasnom očinskom gospodstvu šaljem na uvid tri bogohulne knjige napisane njegovom rukom, gdje sam na brzinu pribilježio neke stvari o kojim možete donijeti svoj sud. On se družio s mnogim plemićima koji su ga vjerojatno čuli da govori neku od svojih teorija. Što se mene tiče, predat ću rado za Vašu cenzuru ona predavanja koja mi je taj držao, a koja nemaju nikakvu vrijednost, jer ja želim biti istinski vjeran sin Svete crkve. Na završetku smjerno ljubim ruku Vašem preuzvišenom gospodstvu,

Vašeg prečasnog očinskog gospodstva ponizni sluga,

Zuane Mocenigo

     

    * * *

    … evo, kardinali škripe stolicama. Sada će pročitati presudu. Morat ću kleknuti na onaj tvrdi pod u dvorani. Što ću reći? Ne znam, prazna mi je glava. Samo da je brzo gotovo.

Misli mi stalno lete onom jutru kada sam upoznao Flaviju. Kada stvari sagledam iz ove perspektive, jasno mi je da su neobični događaji tog jutra bili nagovještaj crnih oblaka koji će doći. Prvo luđak, pa zatim procesija na putu u pekaru …

dakle, još uvijek pod utiskom susreta s luđakom, zaokrenuo sam za ugao ulice Batisti, koja je dosta uska ulica, i ne gledajući, zamalo naletio pod kola. Skočio sam na drugu stranu i srećom našao zaklon u jednom ulazu, tako da sam u zadnji trenutak izbjegao biti pregažen od bikova, jer kola su vukli bikovi. Pogledao sam prema kolima i vidio da se radi o nekoj vrsti procesije. Na ogromnim kolima posutim mrtvačkim kostima i zlatnim i srebrnim vrčevima stajala je zakrabuljena figura smrti okružena grobovima – u jednoj ruci je držala zahrđalu, neprirodno dugačku kosu, a u drugoj pločicu s natpisom: Ego Sum – samo ja postojim. Kako su kola prolazila grobovi su se polako otvarali, i iz njih su izlazile spodobe umotane u tamno platno na kojem su bijelom bojom bili izvučeni kosturi … na pritajeni zvuk trube ti mrtvaci su sjedali na rubove svojih kovčega i muklim i tužnim glasom pjevali “Dolor, pianto et penitenza”.

Iza kola se kretalo mnoštvo mrtvaca na konjima prekrivenim crnim pokrovima s izvezenim bijelim križevima. Svi konji su bili mršavi i ispijeni, neki su i posrtali, a uz njih je četiri pratioca s plamtećim bakljama hodalo i tiho pjevalo“Miserere”.

Širio se miris voštanih suza. Zvonila su zvona.

Iza povorke nailazilo je na bijelim konjima i u sjajnim oklopima visoko svećenstvo pod zastavama jakih boja, a prethodile su ih skakutave lude. Na samom kraju procesije išli su mladići meke i kovrčave kose u prugastim trikoima koji su naličili na krljušt nekakvog čudovišta. Rukavi su im se širili u duljinu i dotjecali skoro do zemlje…

Stajao sam sakriven ulazom, obuzet užasom. Kasnije, kada je procesija prošla, i kada su zvukovi utihnuli, uvjerio sam sebe da je to bilo priviđenje. Ali koljena su mi drhtala, i nisu prestajala drhtati sve dok nisam ušao u pekaru i zatvorio vrata za sobom.

Bolje mi je misliti o ljubavi.

Da vidimo. Moj venecijanski stan i veliki četvrtasti krevet s tvrdim madracem i ogradom od mjedi. Po dvije okomite rubne prečke s kuglama na vrhu. Po jedna poprečna i četiri kratke okomite šipke. U mjedenoj kugli reflektiraju se nizovi knjiga. Plahte su razbacane. Flavija leži na trbuhu, gola. Motrim je dok spava. Ulazi dan: svjetlost blaga, jutarnja, odvlači je iz tame. Dišem tiho. Još malo pa ću ugasiti svijeće, sigurnost noći je otišla da se više ne vrati…

     

    * * *

    
      Rim, 17. veljače 1600.

Gaspar Schoppius, prijatelj pape Klementa VIII., opisuje posljednje trenutke Giordana Bruna:
    

    Da ovo pišem potiče me sam današnji dan, kada sam gledao kako je Giordano Bruno zbog krivovjerstva javno spaljen na Cvjetnom trgu, ispred kazališta Pompeja. Taj Bruno je bio rodom iz Nole u napuljskom kraljevstvu. Bio je dominikanac, doktor teologije i filozofije. On je osamnaest godina sumnjao u Pretvaranje – štoviše, potpuno ga je poricao. Otišao je i u Ženevu, gdje je prešao na kalvinizam. Od tamo su ga ubrzo ekskomunicirali, nakon što se i s njima posvadio. Otišao je u Lion i zatim u Toulouse gdje dvije godine predaje filozofiju. Od tamo je prešao u Pariz, gdje radi kao izvanredni lektor na Sorboni, i usput podučava kralja Henrija III. mnemotehnici. Ni tu mu se nije svidjelo, pa odlazi u London, gdje objavljuje knjigu protiv pape: “Izgon pobjedničke zvijeri”. Neko vrijeme bio je lektor na Oxfordu, ali je dobio otkaz poslije neke javne rasprave na kojoj je izazvao nerede i tučnjavu. Objavio je još neke knjige: “O beskrajnosti, svemiru i svjetovima”; “Kabala konja Pegaza”; “Večera na Pepelnicu”; “Herojska oduševljenja”; i još jednu čijeg se imena ne sjećam. Iz Londona se Bruno vratio u Pariz gdje je objavljivao razne članke na latinskom, svađao se s peripatetičarima i napadao Aristotelovo učenje. Od tamo ga istjeruju pa odlazi u Witenberg, zatim u Prag gdje piše članke “Protiv matematičara i filozofa” i objavljuje knjigu “O neizmjernom i beskrajnom” i još “O bezbrojnom” (ako se dobro sjećam naslova, jer sam iste knjige imao u Pragu) a potom još jednu: “O sjenkama i idejama” ili tako nešto.

U tim knjigama on uči strašne stvari, potpuno besmislene, poput one da je svemir neomeđen, i da postoji bezbroj svjetova poput našeg u beskrajnom prostoru. Brani ideje Kopernika i obezvrjeđuje Aristotela i Ptolomeja. Tvrdi da je Zemlja nebesko tijelo, kao i mjesec i sunce, i da nije u središtu svemira, štoviše, da apsolutni centar ne postoji – da je promjenjivost prirodno stanje svih tijela i da je nepomičnost Zemlje lažna pretpostavka protiv koje vrišti sva priroda i sav razum, da sva tijela pokreće unutarnji princip i da je nepotrebno tražiti vanjskog pokretača – jednom riječju: ono što su ikada poganski filozofi ili naši stariji i noviji krivovjerci tvrdili, on je sve bez razlike branio.

U Veneciji je napokon pao Inkviziciji u ruke.

Nakon što je duže vrijeme tamo boravio, poslali su ga u Rim. Često ga je ispitivao Sveti ured, koji nazivaju Inkvizicijom. Pobili su ga najjači teolozi, a on je i dalje zaluđivao papu i Inkviziciju. Govorio im je kako vjeruje da je svemir beskrajan zato što je nastao pod utjecajem Božanske moći. Po njemu, bilo bi nedostojno svemogućeg, sposobnog proizvoditi bezbrojne svjetove, da stvori samo jedan svijet, i to ograničen. Rekao je da i u takvom svemiru u koji on vjeruje ima mjesta za jednu univerzalnu providnost koja daje život svemu što je živo, ali da Bog ne radi razlike među ljudima, jer bi to za Boga bilo savršenstvo, te da je za ispravan život dovoljno ne činiti drugima ono što ne bi željeli da oni učine nama. Više puta mu je dana prilika za pokajanje, ali on je ustrajao u tome da se nema zašto kajati.

Dana 8. veljače, u palači vrhovnog inkvizitora, u prisutnosti presvetih kardinala, koji se i po starosti i po iskustvu i po poznavanju teologije, ističu ispred svih, u prisutnosti svjetovnih vlasti i guvernera grada Rima, taj Bruno je uveden u dvoranu Inkvizicije i tamo je klečeći saslušao izricanje presude. Ona je bila slijedeća: ispričan je njegov život, učenje i dogme. Rečeno je kakav trud je uložila Inkvizicija da ga preobrati, bratski ga je opominjala, a on je pokazao samo uporno, tvrdoglavo i besmisleno ispovijedanje hereze. Zatim su ga degradirali i ekskomunicirali te predali svjetovnoj vlasti da bude kažnjen, s molbom da to bude milostivo i bez prolijevanja krvi. On nije govorio ništa, a kada je to završilo, on je pogledao suce u oči i tihim glasom rekao:

“maiori forsitan cum timore sententiam in me dicitis, quam ego accipiam”.

Poslije toga je odveden u tamnicu; tamo su ga držali osam dana, ne bi li ipak opozvao svoje zablude. Ali uzalud. Danas je dakle doveden pred lomaču. Izvršenju su prisustvovali i Papa i predstavnici najviših crkvenih i svjetovnih vlasti, Rimsko plemstvo i veliki broj građana. Kada su mu prije smrti prikazali sliku raspetog Spasitelja,on je to mrka lica odbacio. Tako je spaljen umro bijednom smrću da bi oglasio – vjerojatno onim svjetovima koje je zamislio – na kakav se način Rimljani obračunavaju s bezbožnicima i bogohulnicima.

     

    * * *

    što da kažem o njemu?

Poznavala sam ga dobro, ali to je bilo davno, prije osam godina. Od kada su u moj brak došla djeca, čini mi se to vrijeme tako daleko kao da je bilo u nekom prijašnjem životu. Radila sam u to vrijeme kao pekarska pomoćnica kod Savonalija. težak posao, radila sam cijeli dan. Svima bi nam bilo drago kada bi on došao kupiti kruh. U trenutku bi preokrenuo sumornu situaciju. Bio je čovjek koji se stalno smijao. Neobičan, u svakom slučaju. Oblačio se kao plemić i nije mario za novac, bio je darežljiv. Sviđao se svim curama iz pekare. Kada bolje razmislim, čak smo se i natjecale za njegovu naklonost. Margareta je spavala s njim, to je sigurno, sama mi je priznala. Besramno se smijala kada sam je pitala kako je bilo. Ja sam ga ispočetka odbijala, bilo me je malo strah, iako nisam bila djevica. Postali smo ljubavnici tek kada sam se uvjerila da je zaljubljen u mene. I nije mi bilo žao. Bilo je to za mene nešto sasvim novo. Stvari koje smo radili … još uvijek me je stid kada se sjetim. Te večeri u njegovoj sobi su me opuštale, pili smo vino i smijali se, vrtjelo mi se u glavi i zaboravljala sam bar na kratko na glupu pekaru i ropski rad, bolove u rukama i ustajanje po mraku. Znala sam od početka da ću muža morati tražiti negdje drugdje i nije me iznenadilo kada je on jednog dana nestao i više ga nisam nikada vidjela.

Vijest da je u Rimu spaljen kao heretik pogodila me poput groma. Bio je dobar prema meni dok smo bili zajedno i nedostajao mi je sve ove godine kada nisam znala što je s njim. Nisam znala da se bavio čarobnjaštvom i sličnim stvarima. Istina, njegova je soba bila puna knjiga, i on je stalno nešto pisao, ali mi nismo nikada o tome razgovarali. Imao je i globus, veliki bakreni globus, sigurno ga je koštao bogatstvo.

Jednom samo, ne sjećam se više u povodu čega, rekao je nešto što nisam razumjela, a nisam ni obratila pažnju, jer je on u svemu bio neozbiljan, čak se i sa svetom vjerom šalio. Rekao je kako planira da kada umre dođe u raj prerušen u magarca, da je to jedini način da se tamo ostane neprimijećen, i općenito, jedini način da te tamo puste da se u miru odmaraš.

    Ne znam, sve mi ovo izgleda nevjerojatno, svake se večeri molim za spas njegove duše. Plaši me što neki govore da se ni pred smrt nije pokajao, već da je kada su mu pročitali presudu mirno pogledao svoje suce u oči i rekao: „vi protiv mene donosite presudu možda s većim strahom nego što je ja primam od vas.“

     

    * * *

    … kada sam saznao da je Flavija toliko mlađa od mene? Dugo je to krila, mislila je da će me to odbiti. Ali nije me dobro poznavala, ja ne podnosim starost.

Miris mokre trave, to je bila Flavija; ljubičasto-crno nebo pred ljetnu oluju. Trešnjini cvjetovi iz doba nade iznova provaljuju u sobu svaki puta kada ona otvori vrata. Dvije male, oble, tvrde i čvrste cice, mislio je Giordano Bruno dok je gorio.

  
    CAPE KENNEDY

     

    Astronaut Buzz Aldrin,

čitajući po četvrti puta “Fantoma iz opere”

ima neugodan osjećaj da su događaju u knjizi izmišljeni.

Isti takav osjećaj, potpuno isti, imao je nekoliko mjeseci prije

dok je čitao “Misterij žute sobe” Gastona Lerouxa.

Primijetio je s iznenađenjem da se kod obje knjige radi o istom autoru.

Kasno je ljeto i vrata koja vode na terasu su širom otvorena.

Staklima plove slike s televizora

mjesec

kralj divljih savana,

ulazi i zove ga, poznaje ga po imenu.

    Buzz uzima daljinski upravljač i stišava zvuk.

Dok izlazi na terasu vjetar podiže zastor koji mu se prima

za ruku: dolje,

neosvijetljenom ulicom prolazi djevojčica u pamučnoj haljini

i dovikuje mu:

    “Hej, Buzz, svemirski kauboju!”

    Njezin glas odjekuje bistrinom. Buzz

udiše noćni zrak prožet zvijezdama.

    Na televiziji se prikazuju dokumentarne snimke o Lenjinu,

(ili o Staljinu, Buzz nije siguran

o kome je riječ, uvijek je miješao tu dvojicu).

Vlak

zapečaćenih čeličnih

vagona tutnji stepom prema Sankt Petersburgu.
(to se više ne da izmijeniti)

    Fotografija carevih kćeri snimljena u njihovu domu

prije no što su strijeljane u Ekatarinburgu.

Najstarija djevojka stoji, a ostale sjede okupljene oko stola

na kojemu je vaza s cvijećem:

vidi se da su čvrsto vezane jedna za drugu, kako sestre

i trebaju biti –

obučene su u haljine koje predstavljaju sklad.

Lijepe su i skromne, djeca znatiželjnih očiju

koja čitaju knjigu: što ona znaju? nestaju

u masi od nekoliko stotina tisuća ljudi:

Lenjin (ili Staljin) u gomili,

drži govor na stepenicama pred Zimskom palačom.

Na televizoru nema zvuka pa Buzz ne čuje što se govori,

ti ljudi na trgu izgledaju mu prestrašeno,

kao da stoje na rubu ponora.

    Čudno, misli Buzz,

svi ti ljudi, tako puni života, sada su odavno mrtvi.

Ta misao ga rastužuje i on toči u čašu preko mjere,

što inače nikada ne čini.

  
    VODA JE IZBACILA SIR CLOWDISLEYA NA OBALU

     

    i

    “Sir Clowdisley,

Sir Clowdisley!”

Djevojčica je potrčala ulicom pružajući mu dva novčića ostatka.

Tihi zvuk njezinih cipela na kamenu začudio ga je. Nosila je plitke crne cipele s dvije prekrižene mjedene kopče. To nisu cipele za zimu, pomislio je sa zebnjom, predviđajući smrznute oblake.

     

    ii

    Petnaest godina kasnije, u noći 22. listopada 1707., admiral Clowdisley je sazvao svoje navigatore da izračunaju točan položaj njegovih brodova koji su izgubili put na povratku iz bitke kod Gibraltara ploveći dvanaest dana bez sunca, mjesca i zvijezda. Magla je bila toliko gusta da se brodovi nisu mogli vidjeti međusobno bez obzira na desetine istaknutih fenjera.

Prljavo, prljavo vrijeme, rekao je Sir Clowdisley.

U zraku se osjećao miris vlage, miris domovinskog kopna. Zaplovili su na sjever računajući svoj položaj zapadno od Ille d’ Ouessant. No jedan od mornara je tijekom plovidbe potajno vodio svoje kalkulacije i našao da su navigatori pogriješili, i da se brodovi nalaze neposredno pred grebenima otočja Scilly, u pogibelji. Mornarima je u to vrijeme bilo zabranjeno baviti se navigacijom, ali pošto je tisuće života bilo na kocki on je riskirao i pristupio Sir Clowdisleyu sa svojim računima.

Sir Clowdisley ga je dao smjesta objesiti zbog pobune i nastavio ploviti na sjever, tako da je magla oko njih skovala prsten od zaborava i četiri broda je u jednoj noći potonulo na dno.

More je udahnulo dvije tisuće duša.

     

    iii

    Voda je izbacila Sir Clowdisleya na obalu tri milje sjeverno.

Suhi pijesak mu je zažario trbuh i on se probudio pod sjenom koja mu je izgledala poznato po mekim crnim cipelama s dvije prekrižene kopče. Ali lice koje se nagnulo nad njim bilo je drugo od onoga kojem se ponadao, to nije bila ona mala piljarica s davnih bristolskih ulica, lica plovnog i opraštajućeg. Bila je to neka lokalna skitnica, koja ga je našla i zaljubila se u bistri zeleni kamen na njegovom prstu. Njeno lice je bilo tvrdo i prazno. Rezao je hladan vjetar s pučine i cijelom dužinom žala nije bilo nikoga da posvjedoči.

Tek tri desetljeća poslije, na samrtnoj postelji, ta žena će ispovjediti dugo tajeno ubojstvo. U ruku svog ispovjednika utisnut će za dokaz prsten sa zelenim kamenom.

  
    VODE

     

    U početku je bila voda. Sve drugo je bila tama. Nije bilo ni sunca ni mjeseca. Ni ljudi ni životinja ni biljaka. Voda je bila svuda. Voda je bila majka. Majka nije bila osoba ili stvar. Ništa takvog. Bila je duh onog što će doći. Bila je misao i sjećanje.
Amazonska knjiga postanka

     

    Mliječno zelena svjetlost. Drveće govori, nagnuto nad veliku rijeku. Rijeka putuje pod nama, gusta crna tinta. Grude magle se kotrljaju po izbrazdanoj površini. Dva leptira, jedan crni i jedan plavi, prolijeću pored čamca. Ptice u vrhovima drveća, visokim poput tornjeva katedrala. Skok majmuna, zreli plod se otkida od grane i pada u vodu. Na obali, nešto je ukopano u blato i prekriveno žamorom insekata. Na prvi pogled izgleda mi kao krokodil ali kako se približavamo jasno vidim i drugi dio tijela velikog bića, duži od dvije dužine čamca, izvijen i nepomičan, skriven pod vodenim cvijećem.

Pluća mi se pune humusom i groznica se vraća.

    Gledam je kako prolazi veslom kroz vodu. Kiša.

Prašuma diše vodom. Prve kapi kao otisak zlata na njezinim tamnim leđima. Ona je koncentrirana na upravljanje čamcem i čvrsta u nakani da nas dovede do prvih nastambi. Groznica u mojim sljepoočnicama pulsira voljom vulkana.

Ovdje ja sam ništa bez nje.

Jednostavni organizam skakuće površinom vode vidljiv samo po malim virovima koji ostaju poslije njegovog prolaska, nestaju i opet se pojavljuju na najneočekivanijim mjestima.

Ovdje, na samom izvoru života, u svijetu oštrih sjena, na velikoj zadimljenoj rijeci uplovljenoj u san kišnih šuma, Bog mi napokon otkriva svoje korake u svakom od bezbrojnih insekata, u disanju drveća, u letu zaplašenih ptica, u strpljenju jaguara, u kriku zvijeri koja predosjeća postojanje otvorenog neba, u šarama anakonde ukopane u mulj, u stezanju i opuštanju mišića njenog lakta dok vesla jednoličnim ritmom koji me tjera u san:

“Volim te!” kažem.

  
    III.

  
    VESLO JE PROŠLO KROZ VODU U KOVITU CRNIH LEDENIH IGLICA

     

    Ušao sam u sobu i našao te kako spavaš tako nepomična da mi se učinilo kao da si mrtva.

Da živimo i dvjesto godina uvijek bi ostalo stvari koje nismo stigli reći jedno drugom.

  
    Tomica Bajsić

    Rođen 1968. u Zagrebu. Pjesnik, prozaik, crtač, grafički dizajner i prevodilac. Poeziju i prozu objavljuje u zemlji i inozemstvu u antologijama, u časopisima i na radiju. Poezija mu je prevođena na dvadesetak jezika. Sudjelovao na mnogim značajnim pjesničkim festivalima u svijetu. Od 2010. godine vodi Drugu priču, za dizajn i nakladništvo. Predsjednik je Hrvatskog centra PEN-a i koordinator hrvatskog dijela Lyriklinea, svjetske biblioteke zvučne i pisane poezije. Bavi se i restauracijom i crtanjem. Objavio pet knjiga poezije, slikovnicu o nacionalnom parku Sjeverni Velebit, i dvije knjige proze i putopisa Brazilom i Amazonom s autorskim fotografijama. Crteže i fotografije izlagao u KIC-u, Muzeju Mimara i Etnografskom muzeju. Više na mrežnoj stranici autora.

    Objavio: Južni križ (poezija, 1998, 2012; nagrada Goran za mlade pjesnike, 1998); Pjesme svjetlosti i sjene (poezija, 2004, 2009); Dva svijeta i još jedan (putopisna proza, 2007); Ana i vila Velebita (slikovnica, crtež i tekst, 2007); Pobuna obješenih (poezija i prozni zapisi, 2008); Zrak ispod mora (poezija, 2009, 2010; nagrada Dobriša Cesarić, 2008); Amazona diše : škola na dalekom kraju svijeta (2016); Nevidljivo more (poezija, crteži Mare Bajsić, 2018)

    Autor je dviju izložbi fotografija: Amazona diše (KIC, 2013) i Amazona Latinske Amerike (Muzej Mimara, 2017). U časopisima piše oglede o knjigama i stripovima te reportaže o Južnoj Americi, naročito o Brazilu, kuda je često putovao i gdje mu živi dio obitelji.

    Važniji prijevodi: Španjolske pjesme ljubavi i progonstva (izbor poezije, 2002); Sve do Srca Svijeta (izabrane pjesme Blaisea Cendrarsa, 2003, 2008); U Patagoniji (prijevod putopisa Brucea Chatwina, 2006); Južna pošta : putovanje poezijom Latinske Amerike (izbor, prijevod i eseji, 2008); Urezi : izbor iz svjetske poezije o ratu, represiji, ropstvu (jedan od prevoditelja, 2010); Blaise Cendrars : poezija, život i djelo (2015).

